**ДА ЛИ ЈЕ ИСЛАМ ПОСТОЈАО ПРЕ ПОСЛАНИКА МУХАММЕДА?**

**هل الإسلام كان موجوداً قبل النبي صلى الله عليه وسلم؟**

>Српски – Serbian – <صربي

www.islamqa.info

الإسلام سؤال وجواب

🙠🙣

**Превод:**

Ирфан Клица

**Рецензија:**

Сеид Клица

Љубица Јовановић

Фејзо Радончић

ترجمة: عرفان كليتسا

مراجعة: سعيد كليتسا

ليوبيتسا يوفانوفيتس

فيزو رادونشيش

**Да ли је Ислам постојао пре посланика Мухаммеда?**

Питање:

Да ли је пре Мухаммеда, нека су Божији благослов и мир над њим, постојала вера која се звала Ислам?

Одговор:

Ова вера је вера Ислам[[1]](#footnote-2), једина вера коју Узвишени Бог прихвата, и мимо ње не прихвата ниједну другу веру, нити од првих људи нити од каснијих, јер су, доиста, сви Божији веровесници били у вери Исламу (Богу покорни). Узвишени Бог говорећи о Нуху (Ноји), каже:

**“Кажи им приповест о Нуху! Када он рече народу своме: 'О народе мој, ако вам је тежак мој боравак међу вама и моје подсећање на Божија знамења, па ја се уздам у Аллаха[[2]](#footnote-3), а ви се, заједно са божанствима својим, одлучите, и нека вам одлука ваша не буде нејасна; затим је нада мном извршите и не одгађајте! А ако се окренете, па ја од вас никакву награду не тражим, мене ће Аллах да награди, мени је наређено да будем међу муслиманима (Њему преданима).'”** (Кур'ан, Јунус/Јона, 71-72)

И говорећи о Ибрахиму (Авраму), Узвишени Бог је рекао:

**“Ко други веру Ибрахимову (Аврамову) избегава до онај који не држи до себе!? Ми смо њега на овоме свету одабрали, па ће он и на другом свету бити међу добрима. Када је њему Господар његов рекао: 'Предан буди!', он је одговорио: 'Ја сам предан Господару светова.' И Ибрахим (Аврам) је, као и Јакуб (Јаков), то заповедио синовима својим: 'Синови моји, Аллах је вама веру одабрао, и нипошто немојте да умрете осим као муслимани (Богу предани).'”** (Кур'ан, Ал-Бекара, 130-132)

И говорећи о Мусау (Мојсију), Узвишени Бог је рекао:

**“И Муса рече: 'О народе мој, ако у Аллаха верујете, у Њега се поуздајте ако сте муслимани (Богу предани)!'”** (Кур'ан, Јунус/Јона, 84.)

И говорећи о Месиху (Исусу), Узвишени Бог је рекао:

**“И када сам ученицима наредио: 'Веруте у Мене и Посланика Мога', они су одговорили: 'Верујемо, а Ти буди сведок да смо муслимани (Богу предани).'”** (Кур'ан, Трпеза, 111.)

И говорећи о претходним веровесницима, Узвишени Бог је рекао:

**„По њему (Теврату) су јеврејима судили веровесници који су били Аллаху послушни (муслимани)...”** (Кур'ан, Трпеза, 44.)

И објавио је Узвишени Бог о Белкиси, да је она рекла:

**“… Господару мој, ја сам према себи неправду учинила и у друштву са Сулејманом (Соломоном) предајем се Аллаху, Господару светова!”** (Кур'ан, Мрави, 44)

То је вера Ислам, вера мимо које Узвишени Бог неће да прихвати ниједну другу веру. Она значи покоравање Узвишеном Богу у сваком времену на начин на који је наређено у том времену. Рецимо, у почетку је била наредба окретања током намаза[[3]](#footnote-4) у правцу Јерусалима, а затим је наређено окретање према Ка'би[[4]](#footnote-5), оба ова случаја долазе под насловом вере Ислама, јер је вера послушност и чињење ибадета[[5]](#footnote-6) Богу у оба случаја, међутим, разлика се дешава у делима покорности, као што је овде пример у окретању током намаза. Тако исто вера свих посланика је била једна, иако се верозакон разликовао.

Пре Мухаммеда, нека су Божији благослов и мир над њим, је било неколико појединаца од хришћана који су били на исправној вери са којом је послат Исус, мир над њим. На то упућује хадис[[6]](#footnote-7) којег бележи Муслим да је Божији Посланик, нека су Божији благослов и мир над њим, током једне проповеди рекао:

**“Узвишени Аллах је погледао у људе на Земљи и био је љут на њих, на Арапе и на неарапе, осим на остатак припадника Књиге. И рекао је: 'Доиста сам те послао како бих те искушао, и како би друге тобом искушао.'”**

Имам Невеви, тумачећи овај хадис, каже: “Споменута љутња се односи на највећи степен прекора и мржње. Ово се односи на време пре него што је послат Мухаммед, нека су Божији благослов и мир над њим. А што се тиче преосталих од припадника Књиге, то су они који су се придржавали исправне вере (са којом је послат Исус) без њеног мењања.”

А што се тиче Ислама у посебном значењу, то је вера са којом је Узвишени Бог послао Мухаммеда, нека су Божији благослов и мир над њим.

Људи се расправљају по питању претходних народа, око следбеника Мојсија и Исуса, мир над њима, да ли су они били муслимани или не.

То је језички спор, јер Ислам у посебном смислу са којим је Узвишени Бог послао Мухаммеда, нека су Божији благослов и мир над њим, са Кур'аном и верозаконом, се не односи осим на људе након Мухаммеда, нека су Божији благослов и мир над њим. И појам Ислам се уопштено у овом времену односи на његову заједницу. Међутим, Ислам у опћем значењу садржи сваки верозакон са којим је Узвишени Бог слао веровеснике, па тако Ислам у општем значењу укључује сваки народ који је следио свог веровесника.

Питање:

*Да ли је пре Мухаммеда, нека су Божији благослов и мир над њим, постојала вера која се звала Ислам?*



1. Битно је напоменути да се реч ислам може односити на опште и посебно значење. Ислам је арапска реч која значи *преданост*, *покорност* (Узвишеном Богу). Етимолошки, изводи се из истог корена као и реч 'селам' која значи *мир*. У општем значењу Ислам није нека нова вера, већ је то једна те иста Истина коју је Узвишени Бог објављивао преко својих посланика сваком народу. У ужем значењу ислам представља оно са чиме је Узвишени Бог послао последњег Божијег посланика, Мухаммеда, мир над њим. [↑](#footnote-ref-2)
2. Аллах је арапска реч која означава властито име Једног, Јединог, Истинског Бога који је јединствен у свему и није никакав назив за неког посебног Бога муслимана. Корен овог имена је у речи 'илах' која у арапском језику значи бог или божанство, било оно истинито или лажно. Додавањем одређеног члана 'Ел', добија се реч 'Ел-Илах' која је основа имена 'Аллах' којим се означава Један, Једини, Истински Бог који постоји, Створитељ и Господар свега, Једини Који заслужује да се обожава и Једини Кога Његови робови истински обожавају. Сва божанства мимо њега су лажна. Узвишени Бог у Исламу има мноштво лепих имена, а име Аллах упућује на сва остала Божија лепа имена. Хришћани и Јевреји који говоре арапским језиком исто тако Бога називају Аллах и то име користе у Библији. [↑](#footnote-ref-3)
3. Намаз (ар. салат) се у језичком смислу односи на молитву или молбу (Богу). У терминолошком смислу намаз је посебан обред богослужења или обожавања који захтева одређене речи и покрете који су прецизно дефинисани. Намаз је, након сведочења да нема другог истинског бога осим Аллаха и да је Мухаммед Божији посланик и роб, други темељ Ислама без којег Ислам човека не може да опстане. Он је веза између човека и његовог Господара и у њему се огледа човекова покорност Божијим наређењима. Обавезних намаза у току дана је пет који се клањају (обављају) у прецизно одређеном времену. [↑](#footnote-ref-4)
4. Каба је први храм за људе на Земљи који је саграђен ради обожавања Узвишеног Бога. Њене темеље су поставили анђели или Адам, мир над њим, а саградио је Ибрахим (Аврам) са својим сином Исмаилом (Јишмаилом), мир над њим. Каба се налази у светом граду Мекки, и она је правац према коме се муслимани окрећу токо обављања намаза (молитви). Муслимани се не клањају никаквом црном камену или Каби већ Господару Кабе, а то је Узвишени Бог. [↑](#footnote-ref-5)
5. Ибадет (обожавање, богослужје) у језичком смислу представља понизност и скрушеност (према Богу). У терминолошком значењу ибадет је назив за све оно што Узвишени Бог воли и са чиме је задовољан од речи и дела, јавних и тајних. Дакле, ибадет је обожавање Бога кроз покорност у ономе што је Он наредио и остављање онога што је забранио. Услови исправности ибадета и његовог примања су: искреност – да то дело буде само ради Бога, и исправност – да то дело буде у складу са праксом последњег Божијег посланика, Мухаммеда, нека су Божији благослов и мир над њим. Ибадет се упућује само Узвишеном Богу. [↑](#footnote-ref-6)
6. Хадис у језичком смислу значи *говор*, *казивање*, *приповедање*. У терминолошком смислу хадис је синоним за суннет и означава све оно што је пренесено од Божијег посланика Мухаммеда, нека су Божији благослов и мир над њим, његове речи, пракса, прећутно одобравање, морално-етичке особености или животопис. [↑](#footnote-ref-7)